Marlene Harpsøe (DF), 2010-03-04:
Der er krav om bedøvelse, når f.eks. heste, kalve, lam og hunde skal kastreres, men grisene får lov til at lide, for her er det ikke et krav, at grisen skal bedøves.
Er det besynderligt?
Ja, det er det.
Det er højst besynderligt, for smerten ved at blive kastreret uden bedøvelse er ikke mindre for grise end for andre dyr.
Der er mere end 13 millioner orner her i Danmark, som hvert år bliver kastreret uden bedøvelse.
Der er altså mere end 13 millioner grise, der hvert år udsættes for en så afsindig smerte, som det er svært at sætte andre ord på, end at det er uacceptabelt.
Det er forkert at kastrere grisene uden først at bedøve dem, for ved bedøvelse er det langtfra lige så smertefuldt for grisene at blive kastreret, som det er uden bedøvelse.
Ministeren har fremlagt en handlingsplan om fra 2014 at forbyde kirurgisk kastration af svin.
Dansk Folkeparti støtter selvfølgelig, at der skal ske bedøvelse ved kastration så hurtigt som muligt.
I 2014 forventer justitsministeren, at der er et alternativ til kirurgisk kastration, men indtil da mener vi ikke i Dansk Folkeparti, at de mere end 13 millioner svin hvert år landet over fortsat skal påføres det smertehelvede, som kirurgisk kastration er.
Hvordan udføres kastrationen så på sådan et lille væsen?
Den lille gris bliver lagt med hovedet nedad i en tragtformet installation, hvor den bliver fastspændt, og med en skalpel skæres grisens testikler så af.
Dansk Folkeparti finder det ikke acceptabelt at påføre grisene den store smerte at blive kastreret, indtil det bliver forbudt i 2014.
Dansk Folkeparti ønsker derfor at samle et flertal her i Folketinget, der skal sikre, at grisene skal lokalbedøves, inden deres testikler bliver fjernet med en skalpel.
Af dyreværnslovens § 1 fremgår det, at dyret skal behandles forsvarligt og beskyttes bedst muligt mod smerte, lidelse, angst, varigt men og væsentlig ulempe.
Kastration af svin uden bedøvelse ser altså ud til at være på kant med dyreværnsloven.
Den nuværende måde at kastrere på er i hvert fald ikke en beskyttelse mod hverken smerte, lidelse, varigt men eller væsentlig ulempe.
At skære i små grise uden bedøvelse er ikke en ordentlig beskyttelse af dem, tværtimod er det en accept af, at grisene lider.
Og i Dansk Folkeparti vil vi ikke acceptere, at dyr lider.
I andre lande kan de godt finde ud af det, og helt ærligt, så kunne vi godt følge med i Danmark; det er ikke så svært.
I juni 2009 indførte Dansk Svineproduktion et krav om, at alle danske svineproducenter skal give smertelindrende behandling til smågrise i forbindelse med kirurgisk kastration.
Det ordnes så med en indsprøjtning i nakken.
Men kravet om smertelindring ved kirurgisk kastration er i Dansk Folkepartis øjne ikke en optimal løsning.
Det er langt bedre at lokalbedøve, da det vil betyde langt færre smerter for grisen end den smertelindrende behandling.
I Dansk Folkeparti foreslår vi også, at svineproducenterne selv får lov til at udføre injektionen af bedøvelsen.
Der er ikke nok dyrlæger i Danmark til at kunne klare det, og derfor foreslår vi i Dansk Folkeparti, at svineproducenterne selv får lov til at udføre det, og at den tilladelse f.eks. kan gives, hvis producenten har været igennem et mindre kursus om injektion af bedøvelsen.
Da vi i Dansk Folkeparti fremsatte dette beslutningsforslag, var vi selvfølgelig meget optimistiske, for der er tale om dyrevelfærd.
Jeg ved godt, at der er en ordfører fra Socialdemokraterne, som her i dag har påstået det modsatte.
Det er det, jeg kan få ud af det.
Men vi var optimistiske, da vi kom med beslutningsforslaget, og da vi meldte ud, at vi altså ville fremsætte dette forslag.
Der tegnede sig nemlig dengang et flertal i Folketinget for netop vores forslag.
Men ak, vi kunne hurtigt konstatere, at selv om Socialdemokraterne først havde sagt, at de ville stemme for Dansk Folkepartis forslag om lokalbedøvelse inden kastration – ja, de ville rent faktisk kæmpe for, at det kom igennem – ville Socialdemokratiet lige pludselig alligevel ikke støtte Dansk Folkepartis forslag.
Forvirringen blev sådan set total, da Socialdemokratiet pludselig fastslog, at Dansk Folkepartis forslag ikke havde noget med dyrevelfærd at gøre.
Det er simpelt hen så grinagtigt, at det er svært at sige noget igen til det.
Som dyrevelfærdsordfører i Dansk Folkeparti, der er dyrenes parti, blev jeg oprigtigt ked af det på dyrenes vegne – på vegne af de mere end 13 millioner smågrise, der årligt får deres testikler fjernet med en skalpel uden nogen former for bedøvelse.
På vegne af Dansk Folkeparti vil jeg gå så langt som til at sige, at vi var i totalt chok over Socialdemokratiets kovending.
Men i Dansk Folkeparti er vi også flove over, at et flertal i Folketinget ikke kan blive enige om, at 13 millioner grise årligt skal lokalbedøves, inden der bliver snittet i dem. Vi har også i Dansk Folkeparti noteret os, at både DOSO, som jo er dyreværnsorganisationernes samarbejdsorganisation, og Dyrenes Beskyttelse har appelleret til Socialdemokratiet om at stemme for Dansk Folkepartis forslag, har appelleret til, at Socialdemokratiet finder tilbage til deres oprindelige holdning.
Men som vi så kan høre i dag, har dyreværnsorganisationernes appel desværre ikke haft nogen effekt, og det er dybt beklageligt.
Der er nogle, der mener, at det ikke er alt, hvad vi skal foretage os, og det er jeg sådan set enig i, for vi skal nå dertil, hvor kastration er helt forbudt.
Vi skal finde alternativer til den kirurgiske kastration; det er vejen frem helt at afskaffe kastrationen.
Men det er da glædeligt, at der trods alt er nogle positive røster her i Folketinget, som godt kan se, at det her beslutningsforslag fra Dansk Folkeparti handler om dyrevelfærd.
Det er rigtig ærgerligt.